钦定古今图书集成/明伦汇编/氏族典/第055卷 > 《廖用贤尚友录》 > 鱼朝恩
## 钦定古今图书集成/明伦汇编/氏族典/第055卷 > 《廖用贤尚友录》 > 鱼朝恩

按《唐书鱼朝恩传》：“朝恩，泸州泸川人。天宝末，以品官
给事黄门内阴黠，善宣纳诏令。至德初，监李光进军。
京师平，为三宫检责使，以左监门卫将军知内侍省
事。九节度围贼相州，以朝恩为观军容宣慰处置使。
史思明攻洛阳，朝恩使卫伯玉与贼战，败之。洛阳平，
加开府仪同三司，封冯翊郡公。宝应中，代宗避吐蕃”
东幸，朝恩悉军奉迎，帝德之，更号“天下观军容宣慰
处置使”，专领神策军，赏赐不涯。朝恩资小人，恃功岸
忽无所惮，因麾下数克获，窃以自高。时郭子仪有定
天下功，居功臣第一，心媢之，乘相州败，丑为诋谮，肃
宗不内其语，然犹罢子仪兵，留京师。代宗立，与程元
振一口加毁，帝未及寤，子仪忧甚。俄而吐蕃陷京师，
卒用其力，王室再安，朝恩内惭。永泰中，诏判国子监，
兼鸿胪礼宾、内飞龙闲厩使，封郑国公。会释菜，执《易》
升座，百官咸在，言鼎有覆𫗧象，以侵宰相，元载衔之。
久之，让判国子监、鸿胪礼宾等使，加内侍监，徙封韩，
俄兼检校国子监。元载用崔昭尹京兆厚，结其党皇
甫温、周皓。自是朝恩隐谋奥语，悉为帝知。帝遂倚载
决除之，载与皓谋定以闻。方寒食，宴禁中，既罢，将还
营，有诏留议事。朝恩素肥，每乘小车入宫省，帝闻车
声危坐，载守中书省。朝恩至，帝责其异图，朝恩自辨
悖傲，皓与左右禽缢之死，年四十九。